Okresná prokuratúra Nové Mesto nad Váhom 
Hviezdoslavova 36, 915 01 Nové Mesto nad Váhom 	

Sp. zn. : Pv 194/12/3304	Nové Mesto nad Váhom, 13.5.2014
EEČ : 2-24-32-2014

U Z N E S E N I E

Trestná vec:	obvinený XXXXX  
Prečin:	krádež podľa § 212 odsek 2 písmeno a) Trestného zákona číslo 300/2005 Zbierky zákonov v znení zákona číslo 313/2011 Zbierky zákonov v jednočinnom súbehu s prečinom krádeže podľa § 212 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov.

Rozhodol: 	prokurátor Okresnej prokuratúry Nové Mesto nad Váhom
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Nové Mesto nad Váhom zo dňa 5.4.2012, spisová značka Pv 194/12/3304, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
	Trestné stíhanie je vedené na tom skutkovom základe, že po tom, čo obvinený nastúpil do zamestnania dňa 01.03.2012 ako zamestnanec spoločnosti XXXXX, so sídlom XXXXX, XXXXX, IČO: XXXXX, v presne nezistenom čase do 08.00 h, vošiel do otvorenej kancelárie riaditeľa IT oddelenia spoločnosti,  kde v zásuvke pracovného stola našiel uschovaný náhradný  kľúč od miestnosti serverovne, ktorá bola v tom čase uzatvorená, a do ktorej nie je možný z vonku prístup bez použitia kľúča, a bez toho, aby mal súhlas oprávnenej osoby, a bez vedomia zamestnávateľa s takto nájdeným kľúčom otvoril uzatvorené dvere do miestnosti serverovne, vošiel do priestoru miestnosti a zo škatule s náradím odcudzil veci, a to knimpovacie kliešte v hodnote najmenej 50,- EUR, zakúpené v roku 2011 a malé cvikacie kliešte v hodnote najmenej 15,- EUR, zakúpené v roku 2011, čím spoločnosti XXXXX, so sídlom XXXXX, XXXXX, IČO: XXXXX, spôsobil škodu na odcudzených veciach vo výške najmenej 65,- EUR podľa vyjadrenia poškodeného, pričom celková výška škody podľa vypracovaných odborných vyjadrení je vo výške 35,- EUR,
	a následne po tom, čo nastúpil do zamestnania dňa 03.03.2012 o 12.55 h, ako zamestnanec spoločnosti XXXXX, so sídlom XXXXX, XXXXX, IČO: XXXXX, vošiel do otvorenej  miestnosti serverovne,  bez toho aby mal súhlas oprávnenej osoby, a bez vedomia zamestnávateľa, a z priestoru miestnosti odcudzil 2 kusy nových zabalených notebookov znacky HP 560P i5, v. č. XXXXX a v. č. XXXXX, ktoré boli uložené na zemi v strede miestnosti, čím spoločnosti XXXXX, so sídlom XXXXX, XXXXX, IČO: XXXXX, spôsobil škodu na odcudzených veciach vo výške najmenej 2.300,- EUR podľa vyjadrenia poškodeného, pričom celková výška škody podľa vypracovaných odborných vyjadrení je vo výške 2.200,- EUR.

Uznesením prokurátora Okresnej prokuratúry Nové Mesto nad Váhom zo dňa 5.4.2012, spisová značka Pv 194/12/3304, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
24 mesiacov
Odôvodnenie:
	Uznesením prokurátora, sp. zn. Pv 194/12/3304-11 zo dňa 05.04.2012, právoplatným dňa 17.04.2012, bolo proti obvinenému podmienečne zastavené trestné stíhanie pre prečin krádeže podľa § 212 ods. 2 písm. a) Trestného zákona v jednočinnom súbehu s prečinom krádeže podľa § 212 ods. 1 Trestného zákona, na tom skutkovom základe, ako je uvedené vyššie.

Uznesením prokurátora bola skúšobná doba podmienečného zastavenia trestného stíhania stanovená obvinenému v trvaní 24 mesiacov, pričom začala plynúť jeho právoplatnosťou a skončila sa dňa 17.04.2014. 

Po uplynutí skúšobnej doby bolo vykonané probačné šetrenie, ktorého cieľom bolo zistiť, či obvinený viedol v priebehu skúšobnej doby podmienečného zastavenia trestného stíhania riadny život.

V rámci uvedeného postupu boli zabezpečené správy z Okresného úradu Nové Mesto nad Váhom, odboru všeobecnej vnútornej správy, mesta XXXXX, Okresného riaditeľstva PZ v Novom Meste nad Váhom, Obvodného oddelenia PZ XXXXX, ako aj odpis registra trestov obvineného, z ktorých vyplýva, že obvinený sa v priebehu probačnej doby nedopustil žiadneho protiprávneho konania vykazujúceho znaky trestného činu, resp. priestupku.

Vzhľadom na horeuvedené skutočnosti konštatujem, že obvinený v priebehu skúšobnej doby viedol riadny život, a bola tak splnená zákonná podmienka uvedená v § 217 ods. 1 Trestného poriadku, ktorá je predpokladom osvedčenia sa obvineného.

	Vzhľadom na uvedené bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok (§ 185 a nasl. Trestného poriadku).

JUDr. Matej Izakovič
prokurátor